Na temelju članka 58. i 118. Zakona o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10., 90/11., 16/12., 86/12., 94/13., 152/14., 7/17., 681/18. i 98/19“) i članka 195. Statuta srednje škole Biograd na Moru, Školski odbor Srednje škole Biograd na Moru, nakon sjednice Vijeća roditelja, Vijeća učenika i Nastavničkog vijeća, na sjednici održanoj 06. listopada 2020. godine donio je

***ODLUKU O KUĆNOM REDU***

**I. OPĆE ODREDBE**

Članak 1.

Ovom odlukom uređuje se kućni red u Srednjoj školi Biograd na Moru ( u daljnjem tekstu: Škola).

Članak 2.

 Kućnim se redom u Školi:

* utvrđuju pravila i obveze ponašanja u Školi, unutarnjem i vanjskom prostoru,
* utvrđuju pravila međusobnih odnosa učenika,
* utvrđuju pravila međusobnih odnosa učenika i radnika,
* utvrđuje radno vrijeme,
* utvrđuju pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja,
* utvrđuje način postupanja prema imovini.

Članak 3.

 Ova odluka odnosi se na sve osobe za vrijeme njihova boravka u školskim prostorima.

Članak 4.

 S odredbama ove odluke razrednici su dužni upoznati učenike i njihove roditelje odnosno skrbnike, na početku školske godine.

 Ova odluka obvezno se ističe na vidljivom mjestu kod ulaza u Školu i u hodnicima Škole, te na mrežnojstranici škole.

**II. PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU**

Članak 5.

Učenici, radnici Škole te druge osobe mogu boraviti u prostoru Škole tijekom radnog vremena Škole.

Članak 6.

 U prostoru Škole zabranjeno je:

* pušenje,
* nošenje oružja,
* pisanje po zidovima i inventaru škole,
* bacanje izvan koševa za otpatke papira, žvakaćih guma i sl.,
* unošenje i konzumiranje alkohola i narkotičnih sredstava,
* unošenje sredstava, opreme i uređaja koji mogu izazvati požar ili eksploziju,
* igranje igara na sreću i sve vrste kartanja,
* korištenje mobitela na nastavnom satu (razgovor, igrice, slanje poruka, fotografiranje, snimanje, slušanje glazbe i sl.),
* unošenje tiskovina nepoćudnog sadržaja,
* stvaranje buke i galame kao i svi drugi oblici narušavanja reda i mira u školi,
* promidžba i prodaja svih proizvoda koji nisu u skladu s ciljevima odgoja i obrazovanja.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole.

Članak 7.

 Radnici i učenici Škole dužni su se kulturno odnositi prema roditeljima i drugim osobama koje borave u Školi.

Članak 8.

 Učenici mogu boraviti u Školi u vrijeme određeno za nastavu i ostale oblike odgojno-obrazovnog rada.

 Učenik je dužan doći u školu najkasnije pet minuta prije početka nastave, a napustiti Školu najkasnije petnaest minuta nakon završetka školskih obveza.

Članak 9.

Učenik je dužan:

* kulturno se ponašati za vrijeme boravka u Školi i izvan nje,
* održavati čistima i urednima prostore Škole,
* dolaziti u Školu primjereno odjeven što isključuje izazovno odijevanje, dekoltirane majice, suknje i haljine iznad koljena, majice na bretele, prozirne majice, suknje ili haljine i sl.,
* u slučaju kašnjenja javiti se dežurnom učitelju, ravnatelju ili pedagogu škole, te se uljudno ispričati nastavniku i tražiti dopuštenje prisutnosti na satu,
* učenici putnici trebaju se kulturno i primjereno ponašati u školskom autobusu.

Članak 10.

 Na znak za početak nastave učenici su obvezni biti ispred učionice, te zajedno s nastavnikom ući u učionicu.

 Učenik može svoje mjesto rada promijeniti samo uz dopuštenje razrednika, ili predmetnog nastavnika.

 U kabinet učenici trebaju ući zajedno s nastavnikom.

Članak 11.

Učenici koji su zakasnili na nastavu, trebaju tiho ući u učionicu i ispričati se učitelju.

Svako neopravdano kašnjenje učenika na nastavu učitelj je dužan evidentirati.

Članak 12.

Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojega je nastavnik prozvao, dužan je ustati.

Članak 13.

 Na nastavi učenik ne smije koristiti mobitel i druge slične uređaje (ukoliko to nije potrebno za nastavu). U slučaju korištenja mobitela i drugih sličnih uređaja za vrijeme nastave, istog će nastavnik privremeno oduzeti i predati pedagogu škole koji će vratiti uređaj učeniku ili roditelju na kraju nastavnog dana.

Članak 14.

Učenici imaju pravo na velike odmore i male odmore između nastavnih sati. Mali odmor traje pet minuta, a veliki odmori petnaest minuta.

Za vrijeme malih odmora učenici ne smiju napuštati prostor škole.

Članak 15.

 U razrednom odjelu tjedno se određuju dva redara.

 Redari:

* pregledaju učionicu i o uočenim nepravilnostima ili oštećenjima izvješćuju dežurnog nastavnika,
* pripremaju učionici za nastavu, brišu ploču i donose prema potrebi nastavna sredstva i pomagala,
* izvješćuju dežurnog nastavnika o nenazočnosti predmetnog nastavnika na nastavi,
* prijavljuju nastavnicima početkom svakoga nastavnog sata nenazočne učenike,
* izvješćuju o nađenim predmetima nastavnika, a predmete ( knjige, bilježnice, olovke, odjeću, nakit i sl.) odnose u tajništvo,
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju dežurnog nastavnika ili pedagoga.

Članak 16.

Svakog učenika koji se ne pridržava reda, redar je ovlašten prijaviti dežurnom nastavniku.

Članak 17.

 Redare iz članka 15. ovog pravilnika određuje razrednik prema abecednom redu.

Čanak 18.

 U Školi se provodi zaštita od socijalno neprihvatljivih oblika ponašanja, prema odredbama školskog kurikuluma.

**III. PRAVILA MEĐUSOBNIH ODNOSA UČENIKA**

Članak 19.

U međusobnim odnosima učenici:

* trebaju pružiti pomoć drugim učenicima Škole,
* trebaju dati primjeren savjet drugim učenicima u skladu s njihovim interesima,
* dužni su omogućiti drugim učenicima da iznose svoje mišljenje,
* trebaju informirati druge učenike o događajima u Školi,
* ne smiju ometati druge učenike u učenju i praćenju nastave,
* ne smiju fotografirati ili snimati druge učenike i nastavnike bez njihova znanja i zlouporabiti takve materijale,
* mogu predlagati osnivanje učeničkih udruga,
* trebaju poštovati i njegovati spolnu, rasnu, vjersku i etničku ravnopravnost,
* mogu predlagati ustrojavanje raznih oblika kulturno-umjetničkih, športskih i drugih sadržaja.

Članak 20.

 Međusobne sporove učenici ne smiju rješavati svađom i fizičkim obračunom, uvredama, širenjem neistina i sl.

 U slučaju međusobnog spora učenici su dužni zatražiti pomoć razrednika, dežurnog nastavnika, pedagoga.

 Učenici su dužni primjereno se ponašati na društvenim mrežama i međusobnim komunikacijama.

**IV. PRAVILA MEĐUSOBNIH ODNOSA UČENIKA I RADNIKA ŠKOLE**

Članak 21.

Učenici su dužni uljudno se odnositi prema nastavnicima i drugim radnicima Škole.Učenici su dužni uljudno se odnositi prema nastavnicima i drugim radnicima Škole.

Učenici su dužni pozdraviti radnike Škole u školskom prostoru i izvan njega. Učenici su dužni ustajanjem pozdraviti osobu koja ulazi u učionicu za vrijeme nastavnog sata

Članak 22.

Kod ulaska u Školu ili izlaska iz Škole učenici trebaju dati prednost starijim osobama.

Članak 23.

 Učenici smiju samo uz dopuštenje ulaziti u zbornicu, ured ravnatelja i tajnika. Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti nastavniku razlog dolaska. Zadaću zbog koje je došao, može obaviti uz odobrenje nastavnika.

Članak 24.

 Nastavnik ne smije za vrijeme nastave narediti učeniku da izađe iz škole. Zabranjeno je kažnjavanje učenika udaljavanjem s nastave.

 Nastavnik može, u izuzetnim situacijama, uputiti učenika stručnom suradniku ili ravnatelju. U slučaju da učenik odbije poći kamo je upućen, nastavnik će poslati redara po stručnog suradnika ili ravnatelja.

**V. KUĆNI RED I PEDAGOŠKE MJERE**

Članak 25.

Ukoliko učenik iskaže neprihvatljivo ponašanje sukladno Pravilniku o kriterijima za izricanje pedagoških mjera („Narodne novine“, br. 94/15. i 3/17.) može mu se izreći odgovarajuća pedagoška mjera.

Neprihvatljiva ponašanja definirana su kao:

1. Lakša neprihvaljiva ponašanja (opomena):

a) ometanje odgojno-obrazovnoga rada (npr. izazivanje nereda, stvaranje buke, pričanje nakon usmene opomene učitelja/nastavnika ili dovikivanje tijekom odgojno-obrazovnoga rada);

b) onečišćenje školskoga prostora i okoliša (npr. bacanje smeća izvan koševa za otpatke);

c) oštećivanje imovine u prostorima škole ili na drugome mjestu gdje se održava odgojno-obrazovni rad nanošenjem manje štete (npr. šaranje, urezivanje u namještaj);

d) nedopušteno korištenje informacijsko-komunikacijskih uređaja tijekom odgojno-obrazovnoga rada;

e) pomaganje ili poticanje ulaska neovlaštenih osoba u školski prostor;

f) poticanje drugih učenika na neprihvatljiva ponašanja;

g) uznemiravanje učenika ili radnika škole odnosno druge aktivnosti koje izazivaju nelagodu u drugih osoba, nakon što je učenik na to upozoren;

h) korištenje nedopuštenih izvora podataka u svrhu prepisivanja.

2. Teža neprihvatljiva ponašanja (ukor):

a) ometanje odgojno-obrazovnoga rada na način da je onemogućeno njegovo daljnje izvođenje;

b) povreda dostojanstva druge osobe omalovažavanjem, vrijeđanjem ili širenjem neistina i glasina o drugome učeniku ili radniku škole;

c) unošenje ili konzumiranje psihoaktivnih sredstava u prostor škole ili na drugo mjesto gdje se održava odgojno-obrazovni rad;

d) dovođenje ili pomaganje prilikom dolaska neovlaštenim osobama koje su nanijele štetu osobama ili imovini u prostoru škole ili na drugome mjestu gdje se održava odgojno-obrazovni rad;

e) namjerno uništavanje imovine nanošenjem veće štete u prostoru škole ili na drugome mjestu gdje se održava odgojno-obrazovni rad;

f) prikrivanje nasilnih oblika ponašanja;

g) udaranje, sudjelovanje u tučnjavi i druga ponašanja koja mogu ugroziti sigurnost samog učenika ili druge osobe, ali bez težih posljedica;

h) korištenje ili zlouporaba podataka drugog učenika iz pedagoške dokumentacije;

i) klađenje ili kockanje u prostorima škole ili na drugome mjestu gdje se održava odgojno-obrazovni rad;

j) prisvajanje tuđe stvari.

3. Teška neprihvatljiva ponašanja:

a) izazivanje i poticanje nasilnog ponašanja (npr. prenošenje netočnih informacija koje su povod za nasilno ponašanje, skandiranje prije ili tijekom nasilnog ponašanja, snimanje događaja koji uključuje nasilno ponašanje i slična ponašanja);

b) nasilno ponašanje koje nije rezultiralo težim posljedicama;

c) krivotvorenje ispričnica ili ispitnih materijala;

d) neovlašteno korištenje tuđih podataka za pristup elektroničkim bazama podataka škole bez njihove izmjene;

e) krađa tuđe stvari;

f) poticanje grupnoga govora mržnje;

g) uništavanje službene dokumentacije škole;

h) prisila drugog učenika na neprihvatljivo ponašanje ili iznuda drugog učenika (npr. iznuđivanje novca);

i) unošenje oružja i opasnih predmeta u prostor škole ili drugdje gdje se održava odgojno-obrazovni rad.

4.Osobito teška neprihvatljiva ponašanja:

a) krivotvorenje pisane ili elektroničke službene dokumentacije škole;

b) objavljivanje materijala elektroničkim ili drugim putem, a koji za posljedicu imaju povredu ugleda, časti i dostojanstva druge osobe;

c) teška krađa odnosno krađa počinjena na opasan ili drzak način, obijanjem, provaljivanjem ili svladavanjem prepreka da se dođe do stvari;

d) ugrožavanje sigurnosti učenika ili radnika škole korištenjem oružja ili opasnih predmeta u prostoru škole ili na drugome mjestu gdje se održava odgojno-obrazovni rad;

e) nasilno ponašanje koje je rezultiralo teškim emocionalnim ili fizičkim posljedicama za drugu osobu.

**VI. ŠTETE**

Članak 26.

 Svaku pričinjenu štetu na opremi, školskoj zgradi i u školskom dvorištu učenik je dužan nadoknaditi.

 Nastalu štetu zapisnički konstatiraju dežurni nastavnik, pedagog i tajnik. Zapisnikom se prema tržišnim cijenama u vrijeme nastanka štete utvrđuje i približan iznos štete.

 Ukoliko se za nastalu štetu ne utvrdi krivac, za štetu u učionici solidarno odgovaraju svi učenici razrednog odjela.

**VII. RADNO VRIJEME**

Članak 27.

 Uredovno radno vrijeme škole je od 7,30 do 15,30 sati.

Škola u poslijepodnevnim satima radi prema dogovoru s ravnateljem.

Članak 28.

 Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj.

Članak 29.

 Roditelji mogu razgovarati s nastavnicima Škole u dane primanja roditelja ili u vrijeme koje odredi razrednik odnosno predmetni nastavnik.

Članak 30.

 Raspored radnog vremena ravnatelja i tajnika u svezi prijemom stranaka obavezno se ističe na vratima Škole.

Članak 31.

 Materijali se mogu unositi i iznositi za vrijeme radnog vremena, a izvan radnog vremena samo uz odobrenje ravnatelja.

Članak 32.

 Nastavnici su obvezni provjeravati oglasnu ploču u zbornici, internetsku stranicu Škole i svoju elektroničku poštu da bi se na vrijeme upoznali s eventualnim izmjenama rasporeda ili važnom obavijesti u vezi organizacije nastave.

**VIII. PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA**

Članak 33.

Radnici Škole u suradnji s učenicima dužni su se skrbiti za siguran boravak i rad u Školi.

Članak 34.

U Školi za vrijeme rada dežuraju dežurni nastavnici i pomoćno-tehničko osoblje, a prema potrebi i mogućnostima i zaštitar. Raspored i obveze dežurnih nastavnika određuje ravnatelj, a raspored dežurstava pomoćno-tehničkog osoblja, tajnik škole. Raspored dežurstava objavljuje se na oglasnoj ploči Škole.

Članak 35.

Mjesto i trajanje dežurstava određuje ravnatelj .

Članak 36.

 U školi je svakome zabranjeno izražavanje diskriminacije na osnovi rase ili etničke pripadnosti ili boji kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovinskog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja invaliditeta, genetskog nasljeđa, rodnog identiteta, izražavanja ili spolne orijentacije.

Članak 37.

 U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.

 Svatko je dužan upozoriti osobu koja protupravnim činjenjem krši zabranu iz stavka 1. ovog članka.

 Od osobe koja i nakon upozorenja iz stavka 2. ovog članka nastavi s kršenjem zabrane iz stavka 1. ovog članka, treba zatražiti da se udalji iz prostora protupravnog činjenja.

 Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

**IX. POSTUPANJE PREMA IMOVINI**

Članak 38.

 Radnici, učenici i druge osobe koje borave u Školi, dužne su se skrbiti o imovini Škole prema načelu dobroga gospodara.

Članak 39.

 Radnici i učenici moraju se racionalno koristiti sredstvima Škole koja su im stavljena na raspolaganje.

 Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti ravnatelju, tajniku ili domaru škole.

Članak 40.

 Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 41.

 Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.

Članak 42.

 Kod napuštanja školskog prostora radnici i učenici trebaju ponijeti svoje stvari.

Škola nije odgovorna za nestanak stvari osoba iz stavka 1. ovog članka tijekom njihova boravka u školskom prostoru.

Članak 43.

 Radnici, učenici i druge osobe odgovorne su za štetu koju učine na imovini Škole prema Zakonu o obveznim odnosima.

Članak 43.

 Radnik koji postupi suprotno odredbama ovog Pravilnika, odgovoran je za težu povredu radne obveze.

 Učenik koji postupi suprotno odredbama ovog Pravilnika, odgovoran je prema općim aktima Škole.

 Osobu koja za vrijeme boravka u Školi krši unutarnji red, dežurni radnik, učitelj ili ravnatelj udaljit će iz prostora škole.

**X. PRIJELAZNE I ZAVRŠNE ODREDBE**

Članak 44.

 Stupanjem na snagu ove odluke, prestaje važiti Pravilnik o unutarnjem redu od 18. 04. 2002. godine, kao i Pravilnik o kućnom redu iz 2013. godine.

Članak 45.

Ova odluka stupa na snagu danom objavljivanja na oglasnoj ploči Škole, a objavljena je \_\_27.04. 2017. godine.

**Klasa: 003-04/20-01/1**

**Ur broj:2198-1-69/20-01/1**

**Biograd na Moru, 22. 10. 2020.**

**Predsjednik Školskog odbora**

**Nino Majica, prof.**